POLIISI y’e Mbarara ekutte omukazi Fauster Nagasha, 42, ow’oku kyalo Mashoro e Kabuyanda mu disitulikiti y’e Isingiro nga kigambibwa nti yabbye omwana ku mukozi we, Olivia Nakisige n’okugezaako okumutta.
Omwogezi wa Poliisi mu kitundu kino, Polly Namaye yategeezezza nti Nagasha yamaze kutuusa bulabe ku Nakisige eyasangiddwa abatuuze b’e Kageti e Kiruhura mu mbeera embi ne bamutwala mu ddwaaliro ly’e Lyantonde. Kyazuuliddwa nti yaweereddwa kalifoomu ng’alina n’ebisago mu bitundu by’ekyama mwe baamufumise ebiti, era ng’abadde yaakazaala.
Namaye yategeezezza nti Nakisige w’e Kaliro mu Busoga ng’abadde mukozi w’awaka ewa Nagasha kyokka ng’abadde lubuto. Nakisige yategeezezza nti bwe yazaala, Nagasha n’amuggya mu ddwaaliro ly’e Mbarara gye yalongoosebwamu omwana omulenzi era kw’olwo baasula ku nsiko.
Agamba nti bwe bwakya, Nagasha n’aleeta aba bodaboda babiri abaamuggyako omwana ku kifuba era mu kumulwanyisa we baamukolerako eby’obutemu n’okumukuba kalifoomu.
Poliisi ng’ekolagana n’ekibiina ekikola ku kubudaabuda abafunye obuzibu mu maka, ekya MIFUMI be baazudde Nagasha eyabadde yeekwese ku kyalo Ruharo e Mbarara.
Waakuggulwako emisango ne banne abakyanoonyezebwa.
lug_Latn lug_Latn lug_Latn lug_Latn lug_Latn lug_Latn